Tre milliardærer forsøger personligt at få sløjfet arveafgiften ved at påvirke Christiansborg-politikere

Tre af landets rigeste mænd har i den grad været på tiggergang på Christiansborg for at få politikerne til at sløjfe arveafgiften for familievirksomheder helt, hvilket vil give dem en milliardgevinst ved et generationsskifte.

Som Ekstra Bladet tidligere har skrevet om, er rigmands-netværket Vækst i Generationer – der blandt andre tæller Danfoss, Jysk, Bestseller og Ecco – lige nu i fuld gang med at påvirke de afgørende beslutningstagere på Christiansborg.

Målet er at få en bortskaffelse af arveafgiften på finanslovsforslaget, der fremlægges i august. VLAK-regeringen og Dansk Folkeparti besluttede ellers sidste år at sænke arveafgiften for familieejede virksomheder fra 15 til fem procent, men det er ikke nok for det rige netværk. Det vil altså have afgiften helt væk.

Aggressive rigmænd kan ikke få nok: Kræver milliarder i arverabat

Ekstra Bladet er kommet i besiddelse af et brev, som de tre milliardærer og medlemmer af netværket, Jakob Topsøe, Jørgen Mads Clausen og Peter Foss, personligt har sendt til Dansk Folkepartis erhvervsordfører, Hans Christian Skibby, og skatteordfører Dennis Flydtkjær 8. maj.

Heri står blandt andet:

’Vi vil rigtig gerne mødes med jer snarligt for at tale sagen igennem. I er meget velkomne til at komme på besøg hos os, men vi kommer naturligvis også gerne ind til Christiansborg.’

Herudover roser de tre rigmænd de konservative for at have samme synspunkter som netværket.

'En afskaffelse af generationsskifteskatten allerede fra 2019, som Konservative foreslår, har to samfundsgavnlige effekter: Virksomhederne får lov til at beholde midlerne til nye investeringer, og det bliver meget enklere for ejerne at sætte generationsskifterne ordentligt i gang – især i SMV’erne fordelt over hele landet.'

Dyne-Larsen bag aggressivt lobby-netværk: Det var ligesom House of Cards

Og de tre rigmænd trækker samtidig et skræmmebillede op, hvis Socialdemokratiet kommer til magten.

'Uden en afskaffelse risikerer vi omvendt at miste tusinder af arbejdspladser i Danmark – og at Socialdemokratiet hæver generationsskifteskatten til 15 pct. igen (vel og mærke 15 pct. af de markant højere værdiansættelser!).'

Vil ikke lade sig true

Socialdemokratiets skatteordfører, Jesper Petersen, har selv tidligere mødtes med netværket, men holder fast i, at man ønsker at hæve arveafgiften til 15 procent igen.

– Det er en meget hårdtslående og omfattende lobbyindsats, netværket har kørt, og det er jo de virkelig tunge drenge, de sender i byen.

– Vi mener dog stadig, at afgiften skal tilbage, hvor den var, inden regeringen begyndte at sætte den ned, og vi vil ikke lade os true af en nok så stærk interessegruppe til at ændre mening om det, siger han.

Jesper Petersen mener, at der skal prioriteres anderledes.

- Det er en del af samfundskontrakten i Danmark, at de bredeste skuldre skal bære det tungeste læs. Og det er rigtig godt, at at man kan drive succesfuld virksomhed i Danmark, og det er de her personer jo også eksempler på, Men de er også blevet det i kraft af vores velfærdssamfund ift at uddanne deres medarbejdere, infrastruktur og et stabil arbejdsmarked.

– Vi mener, der er bedre måder at gavne dansk erhvervsliv og vores økonomi på end at sætte arveafgiften ned. Der er brug for uddannelse, opkvalificering, forskning, bedre infrastruktur og så videre. Ikke at arvinger får endnu større summer, siger han.

DF: Mærkelig taktik

Dansk Folkepartis erhvervsordfører, Hans Christian Skibby, undrer sig over brevet, han modtog fra de tre milliardærer.

– De ønsker et møde med os – og så vælger de at fremhæve og rose de konservatives politik i brevet. Det virker taktisk meget mærkeligt. Det giver jo heller ikke nogen mening for os at begynde at tale om det, før vi ved, om det kommer med til finanslovsforhandlingerne, siger han.

Dansk Folkepartis erhvervsordfører, Hans Christian Skibby mener, ar rigmandslobbyisterne taktik er mærkværdig. FOTO: Peter Hove Olesen.

Hans Christian Skibby afviser også, at det er på dagsordenen hos DF at sløjfe arveafgiften helt.

– Det er ikke vores politik. Vi vil hellere lette produktionsomkostningerne i Danmark, så også de virksomheder, som slås med røde bundlinjer, kan få forbedret deres konkurrenceevne.

Konservative: Ingen koordinering med netværk

7. maj i år kunne Berlingske bringe et interview med Danfoss-formanden Jørgen Mads Clausen, der slår på tromme for hurtigst muligt at afskaffe arveafgiften på familieejet virksomheder helt.

Samme dag melder de konservatives erhvervsordfører, Anders Johansson, ud, at det er partiets topprioritet ved efterårets finanslovs-forhandlinger at få en bortskaffelse på bordet.

Den konservative erhvervsordfører Anders Johansson afviser, at partiet skulle have koordineret noget med rigmandsnetværket 'Vækst i Generationer'. FOTO: Folketinget

Anders Johansson afviser i dag, at de konservatives forslag havde noget at gøre med Netværket eller Jørgen Mads Clausens udmelding samme dag.

– Jeg kender ikke til deres koordinering, eller hvad de har gjort internt.

Arveafgiften skal væk

– Vores holdning er, at arveafgiften skal helt væk både på virksomheder og private, og det har det her netværk ikke noget med at gøre. Der er 23.000 virksomheder, der står over for et generationsskifte, og som jo bliver ramt af den her skat, og det betyder rigtig meget for dem, siger han.

I en skriftlig kommentar til Ekstra Bladet afviser Peter Foss på netværkets vegne også, at de har koordineret noget med de konservative i forbindelse med interviewet med Jørgen Mads Clausen.

’Nej. Berlingske kontaktede selv netværket angående en artikel om arveafgiften’.

Blandt Danmarks rigeste

De tre brevskrivere:

VLAK-regeringen og Dansk Folkeparti besluttede sidste år at sænke arveafgiften for familieejede virksomheder fra 15 til fem procent, men Danfoss-formand Jørgen Mads Clausen og resten af rigmands-lobbyisternes mål er at få sløjfet arveafgiften helt. Familien Clausens formue vurderes iflg. Berlingske at være 13 mia. kr. FOTO: Anthon Unger

Jakob Haldor Topsøe er barnebarn af Haldor Topsøe, der i 1940 stiftede virksomheden med samme navn, som i dag har ca 2700 ansatte. Familien Topsøe vurderes at være gode for 7,2 mia. kr. fOTO: Tobias Nicolai/Ritzau Scanpix